Haelstorm saai chaos in LadysmithDie foto is deur die gebruiker @packiri7 op Twitter gelaai. Haelkorrels so groot soos vuiste het Sondagaand nagenoeg 500 huise in Ladysmith, KwaZulu-Natal, beskadig. Lennox Mabaso, woordvoerder van die provinsie se samewerkende regering, het Maandag gesê die storm het die Akasia-gebied van Ladysmith die ergste getref. “Owerhede is op pad na die gebied om die skade te bereken. Ons kan bevestig dat die haelkorrels omtrent so groot soos ŉ mens se vuis was,” het Mabaso gesê. Geen lewensverlies of beserings is sover aangemeld nie. ŉ Aantal gesinne moes egter skuiling in ŉ plaaslike skoolsaal kry. Mabaso het gewaarsku dat die provinsie homself gereed maak vir nog slegte weerstoestande.